Marco Milanese

Marco Milanese (Gènova, 1958) est un'archeòlogu italianu.

 Biografia 
Laureadu in Lìteras in s'A.A. 1980-81 in s'Universidade de Gènova, cun una làurea intitulada "Gli scavi dell'oppidum preromano di Genova", s'est a pustis ispetzializadu in s'archeologia medievale e post-medievale, cun unu dotoradu in Archeologia Medievale otènnidu in sas Universidades de Pisa,  Siena e Firentze in su 1987 cun sa tesi "Il sito pluristratificato di San Silvestro a Genova".

In su 1983 at bìnchidu sa de III editzione de su Prèmiu Internatzionale de Archeologia "L'Erma di Bretschneider",cun s'òpera Scavi nell'oppidum preromano di Genova.

Intre su 1989 e su 1990 est istadu cunservadore in su Museu Archeològicu de Montelupo Fiorentino, e dae su 1991 a su 1992 est istadu ispetore archeològicu in sa Subrintendèntzia Archeològica de sa Toscana.

Dae su 1992 at incumintzadu a insegnare, comente professore assotziadu, Metodologias de sa Chirca Archeològica e Archeologia Medievale in sas Universidades de Tàtari, Gènova, Arezzo e Pisa, e dae su mese de trìulas de su 2003 est professore ordinàriu de cussas matèrias (chi insegnat in paris cun Topologia Medievale, Istòria de sa Cultura Materiale in s'Edade de Mesu e Archeologia Post-Medievale) in Tàtari. In Pisa at sighidu pro annos a insegnare Archeologia Medievale e Archeologia Tardu-Antiga e Artu-Medievale in s'Iscola de Ispetzializatzione in Archeologia, e como insegnat Archeologia in sas Iscolas de Ispetzializatzione in Archeologia de Aristanis e Casteddu.

Dae su 1973 a su 2015 at dirìgidu prus de 250 campagnas de iscavu e chirca in logos de importu mannu in Ligùria, Sardigna, Toscana, Lombardia, Abrutzu, Tunisia, Frantza e Portogallu.

Dae su mese de abrile de su 2012 est diretore de su Tzentru Interuniversitàriu de Chirca in subra de sas Tecnologias pro sos Benes Culturales de s'Universidade de Tàtari e de sa de Casteddu, e dae su mese de santandria de su 2014 est diretore de su Dipartimentu de Istòria, Iscièntzias de s'Òmine e de sa Formatzione de s'Universidade de Tàtari. In prus, intre su mese de freàrgiu de su 2012 e su de su 2015, est istadu diretore de sos cursos de dotoradu in "Istòria, Literaduras e Culturas de su Mediterràneu" e in "Archeologia, Istòria e Iscièntzias de s'Òmine", semper in Tàtari.

In su 2007 at bìnchidu su Prèmiu de Produtividade Iscientìfica de s'Universidade de Tàtari.

At fundadu e dirigit su Museu Biddas - Museu de sos bidditzolos abbandonados de sa Sardigna, chi tenet sa sede sua in Sossu e chi in su 2013 at bìnchidu sa prima editzione de su Prèmiu "R. Francovich" pro su mègius museu italianu dedicadu a su patrimòniu archeològicu medievale natzionale.

Est membru de s'Editorial Advisory Board de sa rivista Post-Medieval Archaeology, de su Comitadu Iscientìficu de su Butlletì Informatiu de Ceràmica  de s'Associació Catalana de Ceràmica de Bartzellona, de sa redatzione de sa rivista Archeologia Medievale e de àteros periòdicos iscientìficos internatzionales.

In su 2021 est divènnidu membru de su comitadu iscientìficu de su Museu Archeològicu Natzionale de Casteddu.

 Publicatziones 
At iscritu prus de 500 publicatziones, e at fundadu e dirigit sa rivista de istùdios internatzionales Archeologia Postmedievale (dae su 1997) e sa rivista Facta - A Journal of Late Roman, Medieval and Post-Medieval Material Culture Studies (dae su 2012). In prus, at curadu collanas medas de istùdios e chircas, che a "Sardegna Medievale", "Quaderni dei Villaggi Abbandonati della Sardegna", "Documenti di Archeologia Postmedievale" e "Archeologia Urbana ad Alghero".

 Riferimentos 

 Ligàmenes esternos 





Categoria:Archeologos
Categoria:Italianos